O malijskom atlétovi pozri *Ibrahima Maiga.*

**Ibrahim Maiga**, prezývaný **Ibi Maiga** (\* 3. január 1963, Mopti, Mali) je slovenský spevák, herec a politik malijského pôvodu.

Životopis
---------

Ibrahim Maiga sa narodil v roku 1963 v stredomalijskom meste Mopti na sútoku riek Niger a Bani. Pochádza z 18 detí. Jeho otec bol dvakrát guvernérom, neskôr štátnym tajomníkom na ministerstve, ministrom aj veľvyslancom.

Maiga prišiel do bývalého Československa v roku 1987 ako študent v odbore vodného hospodárstva a vodné stavby v Prahe a následne získal miestne občianstvo. Počas prvého polroku pobytu účinkoval v amatérskom divadle v Devínskej Novej Vsi a objavil sa v programe Olivera Andrásyho v Slovenskom rozhlase. Svojou otvorenosťou a zmyslom pre humor si získal na Slovensku veľký počet priaznivcov a rýchlo sa stal známym spevákom a hercom. 

So štúdiom sa neskôr presunul z Prahy do Bratislavy. Štúdium však po troch rokoch na Slovenskej vysokej škole technickej prerušil, aby sa venoval umeleckej kariére. Na konci 80. a začiatku 90. rokov 20. storočia vystupoval so spevákmi ako Robo Grigorov, Pavol Habera alebo Richard Müller.

Ako prvý herec čiernej pleti vystupoval v Slovenskom národnom divadle. Z SND prestúpil do Divadla Astorka Korzo '90 a neskôr na Novú scénu. V 90. rokoch 20. storočia bol populárny vystupovaním na televíznej obrazovke, hlavne ako postava Vápno vo filmoch Fontána pre Zuzanu 2 a Fontána pre Zuzanu 3.

Maiga sa venoval aj hudbe. Vydal tri hudobné albumy a získal dve zlaté platne za predaj 15 000 nosičov.

V roku 2004 vydal autobiografickú knihu s názvom *Slovensko, osud môj, Ty kokso!.* Neskôr vystupoval aj v reality šou ako Celebrity Camp.

Po skončení filmovej kariéry sa Maiga zameral na spájanie slovenských podnikateľov s malijským prostredím. Býva striedavo v Bamaku a na Slovensku. V rámci Mali bol Maiga spájaný s prepojeniami na bývalého zamestnanca Slovenskej informačnej služby a odsúdenca na úteku Ľuboša Kosíka. V decembri 2020 sa objavili podozrenia, že Maiga mohol dopomôcť podnikateľovi a politikovi Pavlovi Ruskovi v možnom úteku do Mali. Maiga špekulácie dementoval s tým, že pre Ruska v Mali vybavoval šamana, aby ho zbavil démonov.

### Politická kariéra

Ibrahim Maiga dvakrát kandidoval za poslanca do Európskeho parlamentu. Prvý raz ako nominant SDĽ vo vo voľbách v roku 2009.
Kandidoval z tretieho miesta listiny, SDĽ získalo 0,62 % hlasov a nezískalo žiaden mandát. Druhý raz sa uchádzal o poslanecké kreslo ako volebný líder strany Priama demokracia vo voľbách v roku 2019. Ako proeurópan povedal: „Najmä teraz, v čase krízy, vidíme aká je dôležitá Európska únia. Bez jej existencie by niekoľko štátov Európy skolabovalo". Svoje rozhodnutie odôvodnil nasledovne: *„Naozaj chcem bojovať v týchto voľbách, aby som prosto ukázal Európe, že Slovensko má v Európe veľkú budúcnosť. Ak budem zvolený a prvý raz v dejinách bude černoch reprezentovať Slovensko, bude to jasné celej Európe."*

Osobný život
------------

Maiga ovláda šesť jazykov. Jeho otec zomrel v roku 2008 vo veku 90 rokov na mozgovú mŕtvicu. Maiga má s manželkou Inou dve deti, v júli 2013 sa mu narodila dcéra Fathima, neskôr syn Oumar. Deti spoločne s mamou žijú v Mali.

V roku 2002 havaroval na skútri s herečkou Mirkou Partlovou, obaja utrpeli ťažké zranenia.

Filmografia
-----------

* 1996: *Fontána pre Zuzanu 2* (Vápno)
* 1999: *Fontána pre Zuzanu 3* (Vápno)

Referencie
----------

1. 1 2 3  SUDOR, Karol. Ibrahim Maiga: Šoubiznis je mafia. *sme.sk* (Bratislava: Petit Press), 2007-04-10. Dostupné online [cit. 2021-01-19]. ISSN 1335-4418.
2. 1 2 3  LEMEŠANI, Tomáš. Hoci je Ibrahim Maiga herec, spevák a zabávač pôvodom z Mali, pokúšal sa dostať do Európskeho parlamentu za Slovensko. *sme.sk* (Bratislava: Petit Press), 2009-06-27. Dostupné online [cit. 2021-01-19]. ISSN 1335-4418.
3. 1 2 3 4 5   Praha: Česko-Slovenská filmová databáze, [cit. 2021-01-19]. Dostupné online.
4. 1 2 3  KRČMÁRIK, Matúš. Ibrahim Maiga nám ukázal svoje Bamako. Sme tu úplne pozadu, priznáva. *sme.sk* (Bratislava: Petit Press), 2018-07-12. Dostupné online [cit. 2021-01-19]. ISSN 1335-4418.
5. ↑  TASR. Maiga o exsiskárovi Kosíkovi: Nemám o ňom žiadne správy, sú len dve možnosti, čo s ním je. *hnonline.sk* (Bratislava: MAFRA Slovakia), 2019-03-15. Dostupné online [cit. 2021-01-19]. ISSN 1336-1996.
6. ↑  KOVÁČ, Peter. Maiga: Pre Ruska som v Mali vybavoval šamana, aby ho zbavil démonov. *sme.sk* (Bratislava: Petit Press), 2020-12-16. Dostupné online [cit. 2021-01-19]. ISSN 1335-4418.
7. ↑  SITA. Nikto v SDĽ nevie odhadnúť, či im kandidatúra Maigu pomôže. *pravda.sk* (Bratislava: Perex), 2009-05-30. Dostupné online [cit. 2021-01-19]. ISSN 1336-197X.
8. ↑  RADIOVÁ, Iveta. Zoznam kandidátov do volieb. *hnonline.sk* (Bratislava: MAFRA Slovakia), 2009-05-28. Dostupné online [cit. 2021-01-19]. ISSN 1336-1996.
9. ↑  TASR. Ibrahim Maiga vstupuje do politiky, do eurovolieb ide ako líder Priamej demokracie. *sme.sk* (Bratislava: Petit Press), 2019-03-15. Dostupné online [cit. 2019-12-07]. ISSN 1335-4418.
10. ↑  TASR. *Maiga: Kľúčom k zmene fungovania EÚ je výmena poslancov v EP* [online]. info.sk, 2019-05-07, [cit. 2019-12-07]. Dostupné online.
11. ↑   *Ibi Maiga odstrihnutý od rodiny: Dojemný odkaz posiela aj do neba!*. precitaj.si, 2020-11-24, [cit. 2021-01-19].

Externé odkazy
--------------

* Ibrahim Maiga v Internet Movie Database (po anglicky)

Autoritné údaje: * ISNI: 0000 0000 5778 5188
* NK ČR: jx20070919034
* VIAF: 84384076